CELEX: 32012D0492
Language: sl
Date: 2012-09-03 00:00:00
Title: 2012/492/EU: Sklep Komisije z dne 3. septembra 2012 o spremembi Odločbe 2000/96/ES glede klopnega meningoencefalitisa in vrste nalezljivih bolezni, ki se širijo s prenašalci (notificirano pod dokumentarno številko C(2012) 3241)  Besedilo velja za EGP

5.9.2012   
            
            
               SL
            
            
               Uradni list Evropske unije
            
            
               L 239/3
            
         SKLEP KOMISIJE
   z dne 3. septembra 2012
   o spremembi Odločbe 2000/96/ES glede klopnega meningoencefalitisa in vrste nalezljivih bolezni, ki se širijo s prenašalci
   (notificirano pod dokumentarno številko C(2012) 3241)
   (Besedilo velja za EGP)
   (2012/492/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe št. 2119/98/ES Evropskega parlamenta in Sveta z dne 24. septembra 1998 o vzpostavitvi mreže epidemiološkega spremljanja in obvladovanja nalezljivih bolezni v Skupnosti (1) ter zlasti člena 3(a) Odločbe,
   ob upoštevanju naslednjega:
   
               (1)
            
            
               V Odločbi Komisije 2000/96/ES z dne 22. decembra 1999 o nalezljivih boleznih, ki jih bo po Odločbi št. 2119/98/ES Evropskega parlamenta in Sveta postopoma zajela mreža Skupnosti (2), so navedene nekatere nalezljive bolezni, zajete v epidemiološko spremljanje v mreži Skupnosti, vzpostavljeni z Odločbo št. 2119/98/ES.
            
         
               (2)
            
            
               V Prilogi k Odločbi št. 2119/98/ES so „bolezni, ki se širijo s prenašalci“ izrecno navedene kot vrsta nalezljivih bolezni, ki jih je treba izbrati za zagotavljanje usklajenih informacij v namene poročanja.
            
         
               (3)
            
            
               Klopni meningoencefalitis je bolezen ljudi, ki jo prenašajo klopi in ima lahko dolgotrajne nevrološke posledice, 1,4 % primerov pa se konča s smrtjo. Bolezen se preprečuje s cepljenjem, v zadnjih letih pa se je njena pojavnost povečala in razširila na nova geografska območja v Evropi. Vzroki za to so verjetno različni, med drugim tudi podnebne spremembe in spremembe habitata klopov.
            
         
               (4)
            
            
               Klopni meningoencefalitis tako ustreza merilom iz Priloge II k Odločbi 2000/96/ES za izbiro nalezljivih bolezni, ki jih zajema epidemiološko spremljanje v mreži Skupnosti, vzpostavljeni z Odločbo št. 2119/98/ES, zato je to bolezen primerno dodati na seznam nalezljivih bolezni, ki jih zajema to epidemiološko spremljanje, iz Priloge I k Odločbi 2000/96/ES.
            
         
               (5)
            
            
               Ukrepi, predvideni s tem sklepom, so v skladu z mnenjem Odbora, ustanovljenega z Odločbo št. 2119/98/ES –
            
         SPREJELA NASLEDNJI SKLEP:
   Člen 1
   Priloga I k Odločbi 2000/96/ES se spremeni v skladu s Prilogo k temu sklepu.
   Člen 2
   Ta sklep je naslovljen na države članice.
   
      V Bruslju, 3. septembra 2012
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 268, 3.10.1998, str. 1.
   
      (2)  UL L 28, 3.2.2000, str. 50.
   
      PRILOGA
      V točki 2.5 Priloge I k Odločbi 2000/96/ES se doda naslednja točka 2.5.5:
      
         „2.5.5   Bolezni, ki se širijo s prenašalci
         
         Klopni meningoencefalitis (KME)“